


O Volapükaflens Valöpo! 


Pükinol binon legivot stunidabik. Binon med ti magivik ad kosädön 
ko mens mödik. 


Ästudob pükis difik in yunüp obik, ab ätuvob ai nebuädi gretik. Bi 
Linglän binon nisul, no äkanob saidiko plägön pükis, kelis ilämob jü nivod 
gudik. Ün yels et, äkanob nesuvo kolkömön menis se foginän, Te in zifs 
gretik äkanoy remön delagasedis foginik. 


Ab studans foginik älabons buädi gretik, bi läns votik binons fasiliko 
lügoloviks; seko, älabons pöti gönikum ad kolkömön foginanis votik. 


Is ämutobs gebön radioni ad dalilön pükis votik (televid no nog 
ädabinon). Ad visitön länis difik äbinon tu jerik pro yunans mödik. 


Ab anu, studans kanons visitön, igo lödön in läns, kelas pükis 
studons. Proged gudik kion! 


Su pads 19 e 22 kanols atmulo reidön yegedi go nitedik fa Cifal 
tef bukem ela Johann Martin Schleyer, (Logolsös, begö! i yegedi 
büik in gasedil obas su pads IX:66:2020 e IX:67:2010. 

Spelob, das id otuvols nitedikis yegedis su pads votik. 


Valikosi Gudikün Oles ed Olikanes 


MI:18:2011 


MEBABS PATIK SE LIF OBA (2) 
(fa hiel Johann Martin Schleyer) 


Jenot bisarik se cilüp oba enämükon vemo konfidi oba in God 
äsi nämädi plekama, e bo äbinon kod, das ävilob vedön pädan. 





Dü cilüp oba, äfidob go vilöfo celis. Balan julaflenas oba id 
äsevom atosi; ün del semik, atan evüdom obi ad golön sogü om lü 
celep fulü fluks nilü fot komotanefa obsik. 


Smek celas at äbinon so gudik, das vifiko egrämob lü sömit 
bima. Ab poso älielob vokädön fleni obik, kel no igrämom so geiliko äs 
ob: „Cels is dono binons vo gudikums.” 


Sosus älilob omi, äprimob ad nexänön. Ye no iküpob tipoti 
japik su bim flanü blit oba. Kodü nexän vifik oba, blit pesleiton ve lunot 
lölik. 


Nu celapötit oba lölöfiko inepubon. Lügiko egolob ini fot nilik ad 
sukön yebi nämik äsi spinis ad büfo nätükön bliti oba. Poso, ebegolob 
lomiovegi soaliko e drediko; äsüemikob ai dö pön sevärik, keli ösufob, 
bi pals obik no äsufälons dinis somik. 


“Kisi kanob-li dunön anu?” ätikob äsä änexänob eli 
Hagwaldberg. “Kisi kanob-li dunön ad vitön pöni jeikik?” 


Tän ekomandon obe silanan gudik oba pleki; seko eplekob 
stedäliko: ,O God Löfik! Gevolös obe, begö! das lomo obinon pösod 
seimik, kel ublinom fate oba kali ad pelön. (Bi tü tim, fat oba äbinom 
diviguvan pro glüg e komotanef). So ojäfikons pals me votikos, e no 
groböfiko popönob! 


Sekü atos äplekob mu stedäliko, ed äspelob ladöfiko, das God 
ölilom pleki oba, ed Ifü öbinos so, ökredob in God, äsi dö nämäd 
plekama dü ret lifa obik. 


Lükömölo domio, ekö bukädanolavan, kel ikömom se vilag nilik 
(nemü Dittwar, if no pölob), kel äseadom len tab in fidacem, e kel 
äjuitom bodi, vini, äsi lotidiäli doma. 


II:19:2011 


Nek iloegon obi golön ini cemil len sälun, kö etuvob sudelablit 
oba in klotikipedöp, keli elenükob sunädo, esleitob celepabliti päridik, 
ed ejedob oni ini trök, kö äkipädoy retis pevorüköl. Tän eleodükob 
heremi, e ret, ed eglidob sogodi — gesag pleka oba. 


„Ekö balan jäfädacilas obsik,” ävokädof mot oba visitane, keli 
ya plüto iglidob. Go pleidik dö ob, äs ai, pla leflapis, mot oba elofof 
obe bodi e vini. De del et, konfid oba in God, äsi nämäd pleka 
pefümükon obe. Nos ukanonöv tidön obe mödikumosi, ka belifot 
küpädik at. 


Nelunüp poso, ven mot oba äsäkof obe dö blit oba, äsagob 
takediko: “Ag! Sis lunüp blit oba binon bevü rets pevorüköl!” Ekö 
jenöfo utos, kelos ejenos. Äbinos vio eskeapob se dinäd tädik. 


Latikumo, pos yels mödik, äplidob ad konön mote oba atosi; 
äsmilof vemo, ed äsagof ai: “Klülabiko egerol kapi visedik ola de ob!” 


E 





DÖ BUKEM ELA SCHLEYER 
(fa hiel Brian R. Bishop 


Ma lartüg fa Reinhard Haupenthal in gased Sperantapükik: 
‘La Ondo de Esperanto’ tü febul ayels (2001:2, pad 21), bukem 
privatik ela Johann Martin Schleyer (1831 — 1912) pelisedükon fa 
Haupenthal, sökü slud geranas, e pegivon ele Bayerische 
Staatsbibliothek München [Bukem Tatik Bavaräna in zif München] 
(B.S.B. : http://www.bsb-muenchen.de), kö kanoy tuvön tiädis 
vobotas tefü e medü Volapük. Tefü atos, tü d. 23-id novula, yela 
2010, söl Jörg Schleyer idispenom balädi ko dokan Rolf Griebel, 
Generaldirektor [Dilekan Valemik] ela B.S.B. Dabinon fotografot 
lezäla at fa B.S.B. 


Bukem ela Schleyer, pakonseföl in ‘corpus separatum’ 
[konlet patik], ninädon teldegkil delabukis Datuvala, kelis B.S.B. 
osegivon fütüro leäktroniko nolavanes. (> Fövot pubon su pad 22 ) 


MI:20:2011 
NELOGÄDÜKAM 
(fa hiel Frank Roger) 

„Söl O'Keefe-li? Labol-li timüli libik?” 

ElI Timothy O'Keefe älogedom da fenät miotik, ed elogom, das 
man, kel änokom ta yan binom poldan. Mal negudik. Äsevom, das 
äkanom dunön te dini bal. Seko maifükom yani, e sagom: 

„Deli gudik, o söl! Nükömolös, begö! Kanob-li yufön oli?” 

Äsä poldan änükömom, Timothy ebüdom dogi oka ad seatön. 


“Seilolöd, o Caesar! äsagom nämäto. (Sötom büdön 
gudikumo nimi). 


Logs poldana äxamons lödavabi e dogi, äsi dalabotis nemödik 
oma. Kisi äsukom-li? 


„Dalob-li säkön ole säkis ömik?” 
“Säkäd nonik, o söl! 
„Ek evisiton-li oli is ädelo? Bo vom yunik-li?” 


„Si, äsagom Timothy. “Jisogädan ekömof isio ad bespikön 
säkädi.” 


“Sagolös obe bosi in tef at, begö!” 


“Esagof obe, das plons pigetons dö ob. Ömikans is no kanons 
zepön lifamodi oba. Lifädob lifi balugik is in lödavab oba, fagü ret 
menefa. El Caesar binon kompenan soalik oba. Kanoy ba sagön, 
das binob härmit semik. Flagedob neke nosi, kudob dö kuds lönik, e 
dasumob utosi, kelosi nat lofon obe. Ab pösods anik lecedons, das 
nat leduton lü ons, e ven dasumob bali legivotas nata, lesagons, das 
etifob bosi, kel jenöfo ledutons lü ons. Kanoy ba nemön osi konfliti 
tikädöpas.” 


II:21:2011 


“Si, o söl O'Keefe. Sevob repüti ola. Jisogädan ed ol, erivols- 
li baicedi komunik?” 


“Ekö mod bal ad notodön osi. Dinäd ya peleodon. No spetob 
säkädis votik.” 


„Kis ejenos-li pos spikot olas? WVomül Sanchez, esagof-li, ud 
edunof-li patikosi bü motäv oka?” 


Timothy älemufükom kapi. Dog älöädon ed äprimom ad 
bruvön zü buts poldana. Timothy äläkom lipis, sagölo: “Spikam valik 
at soafükon obi. Vilol-li drinön bosi? Pidabiko kanob lofön ole te vati. 
E bosi ad fidön-li?” 


Dasukom da bal ramaras büfik, tuvom väris tel, lufladi vata, äsi 
bovedili; su bovedil binons diledis nulüdotas. Poldan slürfom vati 
ömik, ab fidom nosi. Nendoto no ävilom sumätükön oki fidotakaliete (u 
defe ota) pelöföle. 


„Lädül Sanchez jenöfo no egekömof lomio sis ädel,” poldan fino 
äsagom. Anu bevüsagobs alani, keli ikolkömof ädelo ad ba tuvön 
jonilis. Ol binol balan menas lätik, kel elogon ofi. If sevol bosi, kel 
kanon yufön obis, vilob dalilön osi. No zogolös, begö! ad nunön obi dö 
din alseimik, keli ba omemol latikumo. Neodobs yufoti seimik in tef at. 


„Suemob osi,” äsagom Timothy, ab liedo no kanob yufön oli.” 
“Benö!” mutob mogolön anu; danob oli demü küpäl olik.” 


Poldan älogedom lü lödadom dönu, äsif ökanom süpo tuvön 
funi lädüla Sanchez näitiko pepäköli selogädo in bal ramaras. Tän 
äbinom mo, ed ägolom lü tood. Poso Timothy ijedom reti nulüdota sui 
glun, kö el Caesar elufidon oni vifiko. 


l Timothy edrinom väri vata poldana, lemufükölo kapi. 
Poldans, no sötoms-li tuvön jonilis, e mögädo tuvön pösodis, kels 
inelogädikons? Jiniko no äbinoms duinafägiks. Poldan no igo 
isevädom diledis mita, rets retöl lädüla Sanchez, kels ibinons ebo anu 
fo om. 


IM:22:2011 


Läbiko el Caesar ikondöton äs dog lobedik. Atos no äbinos so 
dinädü visit lädüla Sanchez isio. Äbespikobs kobo säkädi tefik, e poso 
lädül igolof lü dog ad löfülön oni; ab el Caesar imisuemon atosi. Dog 
faemik ä zuniälik ibeiton dibiko ini lög ofik büä Timothy äkanom 
vükömön ad stöpön vali. Äluvokädof laodiko. 


Timothy istöpom noidi, kel ükanon pläo blinön yufi penedesiröl. 


El Caesar ed om izepons utosi, kelosi nat ilofon, e nat äbinon 
saidiko giviälik ad lofön ones lädül Sanchez. No ifidons miti sis tim 
lunik. Äbinos fe bos penespetöl, pla garids e fluks distöfiks, kelis 
ätuvom (ud ʻätifom’). Mödot ziba, keli dog faemik kanon lufidön, 
istunükos omi. 


ljedom retodis doges votik, kels äzigolons ai. Timothy mu 
kälöfiko imoükom retis valik, kelis ökanoy dientifön. Ifidom dilodi oka, 
ab no idakipom tumödikosi - nen gladaramar atos öbinos nefrutik. Ab 
poldan imogolom nen smeikön fidi nesuvik. 


Äkotenikom, das no verato ilugom poldane. Dido idunom 
baiädükami semik ko jisogädan, säkäd pileodükon, e no ödabinons 
säkäds mödikum. Zuo lölöfiko no äkanom yufön - vöds kuratik oka. 


E poldan no sötom plonön. Mans et äbinoms nemüdiks, e no 
fasiliko dicetoviks. 


Odasuemom-li föro läbi gudik oka? 


DÖ BUKEM ELA SCHLEYER (FÖVOT) 





Haupenthal läükom, das, in ‘Festschrift? [zälabuk], kela 
tiäd : ‘Informi - Dokumenti - Organizi [Nunön - Registarön - 
Noganükön], kel opasevigon tü gustul, yela 2011, opubon lartüg dö 
tävs zigzagik bukema e tiädaliseda onik. Nu el B.S.B. vedon 
konletöp zänik literata Volapüka. Us i patuvons bukem Volapüka- 
kluba büätik zifa München (bal klubas gretikün vola) e vobots balid 
Sperantapüka. 


II:23:2011 


VENTÜRS JIELA LÄLID IN STUNALÄN 
fa hiel Lewis Carroll 





KAPIT KILID (3) 
“No küpälol!” äsagon Mug seväriko ele Lälid. “Kisi betikol-li?” 


“Säkusadolös obi, begö!” äsagof Lälid go mükiko: irivol blegodi 
lulid, no-li?” 


“No ob!” ävokädon Mug stübiko, igo zuniko. 


“Snobi-li?” äsagof Lälid, kel ai ävilof jäfikön me frutikos, e kel 
äzilogedof dredäliko. “Oh! leadolös obi yufön oli ad sädunön oni, 
begö!” 


“No odunob somikosi,” äsagon Mug, kel älöädon ed ämogolon. 
“Spikölo nesiämi at lukofol obi!” 


“No desinob ad lukofön oli!” äpläidof Lälid keliedabik, “ab 
jiniko nofüloy oli so fasiliko, no-li?” 


Mug gespiko te äyamedon. 


“Begob oli, das gekömolös ad finükön konoti ola!” Lälid 
ävokädof, e retafs valik id ävokädons koro, “Si, begobs oli!” ab Mug te 
elemufükon kapi nesufädiko, ed ämogolon vifikumo. 


“Spal kion, das no ävilon blibön!” äseifon Papag, sosus 
pinelogädikon, e Jikrab bäldik ägleipon pöti gönik ad sagön daute oka: 
“So, o cil oba! Lärnolös kodü atos ad neai zunülön, id ol!” “Seilolös id 
ol, o Motül!” äsagof Krab yunik, boso zaniäliko. “Blufolöv sufädi igo 
hüita!” 


“Ag! if te Dainah obsik binonös is!” äsagof laodiko Lälid, spiköl 
neke pato. “Suno ögeramenoföv oni!” 


“E kin binon-li Dainah, if dalob säkön osi?” äsagon Papag. 
Lälid ägespikof lanäliko, bi äblümof ai ad spikön dö nimül oka: 


:24:2011 


“Dainah binon kat obsik, E no kanol fomälön skili oka legudik 
ad fanön mugis! Ed ö! te vidolös ofi, kel yagof bödis! Dido, ofidof 
bödi smalik nen küpetön osi!” 


Vöds at äkodon bluvi küpädik bevü komanef. Böds ömik 
ämovifons onu: Piak bäldik bal äprimon ad tegön oki kälöfiko, sagölo: 
“Dido mutob golön lomio; neitalut no lönedon guge oba.” E Kanair 
ävokädon ciles oka me vög dremöl: “Kömolsös! o löfäbs! Tim ya 
ekömon ad bedön!” Demü kodüls distöfik valikafs ämogolons, e suno 
Lälid äblebof soaliko. 


“Nu desirob, das neai imäniotob eli Dainah!” äsagof oke me 
vög glumälik. “Nek jinon ad plidön ofi is dono, e fümob, das binof kat 
gudikün vola lölik. Ag! O Dainah löfik oba! Säkob obi, va ologob oli 
dönu!” Ed anu Lälid keliedabik äprimof ad drenön dönu, bi äsenof oki 
vemo soaliki e säkuradüköli. Pos tim ömik, ye, elilof dönu tonodili 
stepas fagoto; äsuilogedof ledesiriko, lafaspelöl, das Mug ivotacedikon, 
ed ägekömon ad finükön konoti. 


naaa MMaMMMMM 


Vilob nunön oles sludi nulik fa limans Kadäma pedunöli 
tefü vöds kil, kels jünu no dalabons leigätis saidik Volapüko. 
Vöds kil at binons : 

FOLLÖGUL = rectangle, Rechteck, rectángulo, rettangolo. 


LÖGUL = right angle, rechtwinklig, angle droit, ángulo recto, 
angolo retto. 


LÖGULÖM = setsquare (T-Square), Zeichendreieck, équerre, 
cartabón, squadra a triangulo. 


R. Midgley, 
Sekretan Kadäma 


